srednja.hr i Hrvatska zajednica županija pomažu učenicima odabrati školu: Alat online predstavljanja ima 700.000 otvaranja

Portal srednja.hr je u suradnji s [**Hrvatskom zajednicom županija**](http://hrvzz.hr/) pokrenuo projekt koji se nastavlja i ove godine. [**Online predstavljanje škola**](https://www.srednja.hr/skole/) projekt je koji na jednom virtualnom mjestu okuplja **170 škola** koje su odlučile olakšati osmašima odabir srednje škole, a u upisu im pomaže i [**Kalkulator bodova**](https://www.srednja.hr/srednja-kalkulator/). Sve zainteresirane škole još uvijek se mogu uključiti ili obnoviti svoj profil.

Škole koje su se do sada uključile poslale su ključne informacije o svom djelovanju, uvjetima upisa, izvannastavnim aktivnostima koje nude, natjecanjima na kojima sudjeluju i drugim zanimljivostima koje su im važne. Sve informacije objedinjene su i objavljene na portalu [srednja.hr](https://www.srednja.hr/skole/), gdje učenici jednostavnim pretraživanjem mogu doći do škole koja ih zanima. Informacije mogu filtrirati po gradu ili tipu škole, nakon čega im se prikazuju sve koje odgovaraju zadanim parametrima.

**Kako i zašto sudjelovati u projektu?**

U vrijeme kada škole ne mogu održati dane otvorenih vrata i tako se predstaviti budućim učenicima, Online predstavljanje škola dobiva dodatnu važnost. Cilj ovog projekta je približiti škole mladima koji ih žele upisati, olakšati odabir i **ponuditi školama novi kanal komunikacije** prema mladima i njihovim roditeljima.

Da je riječ o važnom kanalu komunikacije dokazuje i posjećenost koju je Predstavljanje škole ostvarilo. Od lansiranja projekta stranica je posjećena čak **700.000 puta**!

Škole koje se žele **priključiti ovom projektu ili obnoviti svoj profil** trebaju poslati **ispunjen obrazac** na **skole@srednja.hr**. Obrazac je dostupan [ovdje](https://www.srednja.hr/app/uploads/2021/04/obrazac_online-predstavljanje-skola_srednjahr.docx). Škole se predstavljaju kroz nekoliko rubrika: naziv škole, lokacija, kratki opis škole, povijest škole, uvjeti upisa, fotografija i video te kontakti.

**Kako koristiti Kalkulator bodova?**

S Online predstavljanjem škola povezan je i alat [**Kalkulator bodova**](https://www.srednja.hr/srednja-kalkulator/) koji je također nastao u suradnji portala srednja.hr i Hrvatske zajednice županija. Kalkulator bodova za srednju školu alat je pomoću kojeg je moguće jednostavno preračunati prosjek ocjena iz osnovne škole u bodove za upis u srednju školu.

Učenici koji upisuju **gimnazije i četverogodišnje strukovne** preračunavaju bodove iz zaključnih ocjena od 5. do 8. razreda te zaključnih ocjena šest predmeta u 7. i 8. razredu. Tri predmeta su obvezna za sve škole: **Hrvatski jezik**, **Matematika** i **prvi strani jezik**. Dva dodatna bitna predmeta se određuju **ovisno o programu škole**, a posljednji i ukupno šesti predmet bitan za izračun prosjeka **određuje sama škola**.

Učenici koji upisuju **trogodišnje strukovne škole** preračunavaju bodove iz zaključnih ocjena od 5. do 8. razreda te zaključnih ocjena tri predmeta u 7. i 8. razredu. Tri predmeta koja se gledaju za upis su **Hrvatski jezik**, **Matematika** i **prvi strani jezik**.

Prilikom odabira željene srednje škole, sustav u drugom padajućem izborniku automatski nudi i programe koje odabrana škola ima. Više o načinu funkcioniranja Kalkulatora bodova se nalazi [ovdje](https://www.srednja.hr/cesto-postavljana-pitanja-upisi-srednju/).